khistorydata/jeongjo-sjw-relations huggingface dataset:
정조 2년 · 목
予曰。謝恩使甚急。當從速治送。而皇帝還都後。不。可無賀儀。今番使行。兼附陳賀無妨。未知何如耶。領議政金尙喆曰。今則姑未知還都與否。彼國若以未還都前。何以先爲陳賀云。則無執頉之端矣。左議政徐命善曰。使行入去之際。皇帝似已還都矣。雖兼陳賀。亦何妨乎。右議政鄭弘淳曰。旣無頒詔。謝表不可兼賀表矣。予曰。今以謝恩使入送。而皇帝若復有詔書。則明年又當有送使之擧。予意則今番咨文。兼賀表以送。使行日子。如或在皇帝未還都之前。只呈謝表似好矣。尙喆曰。若兼賀表。則有方物。亦多掣肘之端矣。予命取考癸亥甲戌詔勅謄錄。尙喆等取考後奏曰。癸亥年則頒詔天下。故有陳賀使。甲戌年則無頒詔。故不爲陳賀矣。予曰。今番有皇筆之頒賜矣。尙喆曰。皇筆可謝恩。非可陳賀者矣。予詢諸堂。知中樞具善復曰。在曲盡之道。兼送陳賀。亦爲完備矣。戶曹判書具允鈺曰。旣無頒詔。不送陳賀。亦有辭矣。知中樞李重祜曰。今番則不必兼陳賀矣。兵曹判書李徽之曰。謝恩則爲皇筆之頒。而陳賀則在還都後宜矣。都承旨洪國榮曰。預爲陳賀。必爲執言之端。且大國每以前例爲言。今若兼送陳賀使。則必爲後弊矣。予曰。都承旨之言。與領相之言同矣。左承旨鄭民始曰。今於還都前。預送陳賀。則此後皇帝瀋陽之行。恐有仍爲成例之弊矣。副司直柳戇曰。謝恩表及陳賀表。俱爲製送。以備不虞。而若不用。則倂與方物還爲輸來。少無妨矣。國榮曰。今春別使時。小臣獨主入送之論矣。至於今番陳賀之議。以爲不可矣。予曰。然則以只送謝恩使爲定可也。予曰。使臣不可不擇送矣。冬至副使。以李秉模差出何如。尙喆曰。誠好矣。予曰。書狀鄭志儉趙時偉中差送何如。國榮曰。鄭志儉方帶銓郞。今且在外。以趙時偉差送似好矣。予曰。必善其任矣。尙喆曰。然矣。予曰。湖南白骨徵布事。雖有摘奸宣傳官書啓。此則無邑不然。不可盡罪。姑勿回啓。只爲申飭。而以欽恤典則事言之。朝家飭敎。何等申嚴。而外方不能奉行。守令亦多犯科者。竝姑勿問。而事極駭然矣。尙喆曰。欽恤典則之飭諭。亶出於恤民之德意。而犯科者。極爲駭然。營將今方入侍。各別申飭似好矣。尙喆曰。以諸道恤典擧行事。頃有考稟釐正之命矣。何以爲之乎。民始曰。恤典擧行之規。一邑只有一二人。則不得擧行。一邑有三人。然後始爲擧行矣。國榮曰。此後祛其一邑三人之例。雖一人。隨諸道狀聞。竝令該曹草記稟處好矣。予曰。此後依此定式好矣。予曰。三司進前。大司諫洪秉纘曰。伏聞日前觀武才殿座時。以標下軍加定排立於臺下事。有所下敎於訓御兩營。而宿衛攔後之創置。蓋欲其防患不虞。修備益嚴。則其在將臣之道。尤當隨處慮患。而不但初不能先事稟請。成命之下。亦不卽擧行。稽忽甚矣。請訓鍊大將具善復。御營大將李國賢。竝施罷職之典。予曰。事雖甚駭。遞亦無實。不允。秉纘曰。初登筵席。以目下事。有所仰請矣。未蒙久可之敎。臣何可晏然於臺次乎。請命遞斥臣職。予曰。所辭太過。勿辭亦勿退待。予曰。臺啓中罪名之輕者。不必一向爭執。輕重竝混。亦非嚴懲討之意。宜酌量其負犯。可停者停之可也。大司憲李★(土+甲)曰。此非臣一人所可輕議者。臣等當相議。從公論爲之矣。予曰。向來後翼停啓之臺諫。不可無罪。朝庭之上。宜有嚴斥之論矣。然若以今日有此下敎之故而嚴啓。則亦涉非矣。其時停啓臺諫誰也。民始曰。金致九矣。予曰。下直守令邊將入侍。予曰。以次進前。予詢職姓名履歷。格仰對訖。予曰。營將所任甚重。下去後何以擧職。格曰。營將所任。牛酒松三禁也。予曰。三禁則守令亦皆有之。奚獨爲營將之責乎。至於治盜。則將何以爲之乎。格曰。當各別治之矣。予曰。治賊之道。太弛則有難禁竊發之慮。太嚴則有或犯濫殺之弊矣。格曰。當治其太甚者矣。予曰。營將所任。只此而已乎。格曰。營將摠管軍兵矣。予曰。汝可謂不識何狀。而以履歷奏對時所對觀之。宜有處分。而姑爲寬恕。赴任後各別小心。聲績登聞。然後可免罪科矣。聖和進。予詢職姓名履歷。聖和仰對訖。予曰。當此災年。竊發之患。最可關念。治盜之任甚重。另加惕念。相勳進。予詢職姓名。相勳仰對訖。予曰。端川今年穡事何如。相勳曰。春有旱災。七月有風災。甲山接界之地稍勝矣。相龍進。予詢職姓名。相龍仰對訖。予曰。汝纔於畿邑居下考。今番則須竭力做去。不復居下可也。尙喆曰。此人勤幹可用者。今番滌用。出於特恩。渠必盡心奉公矣。炅進。予詢職姓名。炅仰對訖。予曰。災年民事。誠多可悶。汝須下去善爲之也。炅曰。敢不奉承聖敎乎。喆運進。予詢職姓名履歷。喆運仰對訖。予曰。汝則履歷多矣。下去後。凡於恤民之政。各別惕念。喆運曰。當盡心奉承矣。仁秀進。予詢職姓名履歷。仁秀仰對訖。予曰。本鎭爲京畿之要津。軍政各別修擧可也。仁秀曰。敢不竭力奉職乎。尙履進。予詢職姓名。尙履仰對訖。予曰。昆陽今年穡事何如。尙履曰。無設賑之慮矣。予曰。然則幸矣。暿進。予詢職姓名履歷。暿仰對訖。予曰。所經之邑。皆是殘薄。而觀其爲人。必善治民矣。省身進。予詢職姓名。省身仰對訖。予曰。長連穡事何如。省身曰。堇爲免凶矣。予曰。汝在縣何以治民。省身曰。小臣二月始到任。分給還穀。爲民勸農矣。予曰。穡事不登。可謂無勸農之效矣。予曰。日勢已晚。下直守令宣諭。自政院爲之可也。予曰。承文院移入講書院。
정조 2년 · 강
命冬至使更爲差出。謝恩使名減下。
정조 2년 · 목
領議政金尙喆啓言。今番謝恩使。旣先入去。則前此移准漂民等謝恩表咨之追付節使。終涉掣礙。凡係謝恩之事。竝屬於謝使之行。至於冬至使。旣無所兼。當爲單使。更爲差出之意。請分付銓曹。從之。敎以。冬至使臣。謝恩使命減下。
정조 2년 · 강
遞吏曹參議李秉模。
정조 2년 · 목
敎曰。旣有大臣所奏。吏曹參議李秉模許遞。
정조 2년 · 강
命大司成差出。陞試從速擧行。
정조 2년 · 목
敎曰。大司成有闕之代。今日政。以在京無故人差出。待下批仍卽牌招。陞試使之從速擧行。
정조 2년 · 강
命未下直守令差使員守令永宗僉使。當日辭朝。
정조 2년 · 강
許施畿伯災實分等代捧之請。
정조 2년 · 목
領議政金尙喆啓言。此京畿監司鄭尙淳分等狀啓也。驪州等十邑。置之尤甚。楊州等十九邑。置之之次。廣州等八邑。置之稍實。分等依狀請施行。災歲懷保之政。有所條列。而其一尤甚之次邑。新還米租。以相當穀折半代捧。稍實邑三分一代捧。待明秋還作本色事也。尤甚邑則折半代捧。之次邑則三分一代捧。稍實邑則四分一代捧。似得宜。請以此許施。從之。又啓言。其一。各邑所受平倉北漢大興臨津長山等餉穀。勿論尤甚之次稍實邑。竝令捧留本邑事也。山城輸納。民弊可悶。請依狀請施行。從之。又啓言。其一。守摠兩營牙兵身米。勿論尤甚之次稍實邑。以錢代納事也。災歲事不可不念。請亦依狀請許施。從之。又啓言。稍實邑舊還停退之請。自上方有特敎處分。而至於通津高陽敗船拯劣米之停退。推奴徵債之限明秋防塞。竝令請依請施行。從之。
정조 2년 · 강
命京接慰官及差備譯官差出。
정조 2년 · 목
領議政金尙喆啓言。此東萊前府使林鼎遠狀啓也。以爲新島主承襲告慶差倭。非久出來云。京接慰官及差備譯官等預爲差出事。請令廟堂稟旨分付矣。差出事。請分付該曹與該院。從之。
정조 2년 · 강
命會寧開市時。富寧府耳麥。依例劃給。
정조 2년 · 목
領議政金尙喆啓言。此咸鏡監司趙㻐狀啓也。以爲會寧開市時。大國人牛馬料。富寧府所在常平廳耳麥八百石。依例移劃需用事。請令廟堂稟旨分付矣。此是應行之例。依狀請擧行之意。請分付。從之。
정조 2년 · 강
遞副摠管鄭汝曾。
정조 2년 · 목
兵曹判書李徽之啓言。副摠管鄭汝曾。今差管城將。而在前摠管之兼差管城將。有摠管許遞之例。今亦依此許遞乎。從之。
정조 2년 · 강
命今番藉沒田畓。移屬糧餉廳。
정조 2년 · 목
戶曹判書具允鈺啓言。今番逆賊量海後翼★(金+奕)等籍沒田畓。自各邑報來者。合爲三結零矣。今亦依前例。請移屬糧餉廳。從之。
정조 2년 · 강
召見下直守令于誠正閣。驪州牧使李壽勛。東萊府使李致中。天安郡守李成玉。果川縣監林濬浩。
정조 2년 · 목
予曰。汝以待從。出外治民。宜勉力爲之。今年則諸道舊還及兩營牙兵身米。雖皆除減。此何足爲民惠。汝須體朝家之至意。凡於恤民之政。各別惕念可也。壽勛曰。臣敢不盡心思所以奉承乎。致中進。予曰。近來東萊。弊端甚大。而通貨最爲大弊。汝下去後。須努力修擧。爲蘇弊之地可也。致中曰。敢不惕念委畀之聖意乎。予曰。對馬島今年年事。何如云耶。致中曰。聞爲赤地云矣。成玉進。予曰。誰族也。承旨吳載紹曰。前承旨李敬玉六寸也。予曰。外任幾次。成玉曰。今爲五次矣。予曰。連爲準考乎。成玉曰。待罪陰城時。貶題居中矣。予曰。下去須勉力爲治也。濬浩進。予曰。汝在桂坊時。已熟知之。想必善爲治民。故特以末擬落點。須體念奉公可也。濬浩曰。敢不竭心奉職乎。予曰。酒臭甚多。承旨飮酒乎。
정조 2년 · 목
敎曰。殊欠筵體。入侍承旨推考。
정조 2년 · 목
予曰。今番使事。善爲區處矣。命善曰。事當順便矣。予曰。戶判兵參左承旨右副承旨入侍。予曰。今日略有酒饌。故召卿等矣。仍命中使宣饌宣醞。命善曰。再昨誕日。旣蒙醉飽。今又特召賜饌。臣等益切感祝矣。宣醞訖。予曰。嶺南及諸道尤甚邑。已停舊還。而大抵今年年事之失稔。八道同然。以舊逋之停退。諸道道臣必皆狀請。預爲一例特停好矣。命善曰。各邑分等。雖有尤甚之次之別。其失稔則一也。不特狀請。特敎停捧。事甚允當矣。國榮曰。莫重御藥。惠民署醫生隨去使行。以爲貿易云。事甚疏忽。年例藥價銀。付之御醫甚好矣。予曰。如是則事甚便好矣。予曰。兵參本無子。後嗣何以爲之乎。李鎭衡曰。姑無可合處。故今方趑趄矣。予曰。如有可爲處。趁此時早定名號似好矣。命善曰。其從侄中。有可爲者。而拘於些故。尙不得生意云矣。承旨洪國榮曰。此宰臣甚善。畢竟無子。極爲矜悶矣。予曰。然矣。使此人終無後嗣。殊爲可矜矣。國榮曰。臣等方欲勸成其立後矣。
정조 2년 · 강
兵曹參判李鎭衡上疏請繼後。賜批。
정조 2년 · 목
疏略曰。臣有從侄兢淵。其弟已爲臣兄之後。寡從嫂性難捨子。臣亦趑趄。而至于今矣。古禮大夫無嗣者。請于朝。臣以殿下之恩遇。可爲之地。臣烏可不以情私暴於慈覆之下哉。伏乞亟令攸司。以權知承文院副正字李兢淵爲臣之後焉。批以。卿之情事。已諭於下敎。依施焉。
정조 2년 · 강
刑曹判書洪樂命疏辭新資。賜例批。
정조 2년 · 강
命八道舊還。一竝停退。
정조 2년 · 목
敎曰。今年年事。八道雖有異同。失稔則一也。同視之道。何待狀請。諸道舊還。勿論稍實之次邑。一竝停退事。分付諸道。
정조 2년 · 강
有政。吏曹參議李義翊。兵曹判書李徽之。參判李鎭衡進。
정조 2년 · 목
敎曰。平壤庶尹代。今日政差出。又敎曰。黃州牧使代。今日政差出。又敎曰。淸風府使代。今日政差出。○以李泰永爲校理。曺遠振爲修撰。金載岳爲榮川郡守。金熤爲大司成。鄭光漢爲冬至使。李秉模爲副使。趙時偉爲書狀。徐命敏爲平壤庶尹。金履鐸爲黃州牧使。閔鍾顯爲淸風府使。沈頤之爲副摠管。具明遠爲同知。白東運爲武兼。初仕也。
정조 2년 · 목
刑曹啓言。殺獄罪人李千奉李光點。僞造御寶罪人金奉鎭。竝請加刑。竝敎以。各別嚴刑得情。
정조 2년 · 목
予曰。昨見李鎭衡疏。則辭語懇到。情私誠悽惻矣。國榮曰。兵參或慮與者之持難。尙今趑趄矣。昨日伏承恩敎。故有此陳章矣。予曰。予常憐其老而無子。今則兵參有依賴處矣。予曰。李兢淵人物。予已熟知之。雖親生子。何以加於此。可謂善得矣。國榮曰。聖敎誠然矣。予曰。擧子已整齊云乎。國榮曰。皆已整齊矣。予曰。今日內足可畢試乎。國榮曰。應試人不過百五十。今日內足可爲之矣。予曰。時刻入之。侍衛整齊。
정조 2년 · 강
御春塘臺。行勸武試射。試官金尙喆李徽之洪國榮宋煥喆李文德趙時偉申應周。
정조 2년 · 목
具翼善冠袞龍袍。乘輿出仁化門。詣春塘臺陞座。試官等肅拜後進。予曰。六兩擧案。盡爲捧入乎。尙喆曰。書爲捧入矣。予曰。講試紙亦爲待令乎。承旨鄭民始曰。未及待令云矣。予曰。講試紙不爲待令。掌務官擧行。極爲駭然。事知掌務官更爲待令事分付。擧子卽速整齊。使之卽爲應射。而如有自不之人。先捧擧案事。亦爲分付。命左議政入侍。予曰。卿見兵參之疏乎。徐命善曰。未及見其源本矣。予曰。領相則見之乎。尙喆曰。臣亦未見矣。予曰。其疏辭懇惻。行路亦涕矣。尙喆曰。得子而兼得二孫。可謂奇矣。予曰。兵參以善人無嗣續。天道未可知也。命善曰。今番之事。皆是造化矣。予曰。兵曹參判李鎭衡疏本入之。予曰。左副讀之。予曰。領左相及兵判進前聽之。予曰。其情慽矣。而其文亦古矣。尙喆等曰。疏辭可謂悉陳衷曲也。予曰。兵參今有子。爲之奇幸矣。予曰。此疏出給政院。謄出一本。原本使兵參持去。而分付禮曹。直爲回啓草記可也。命宣傳官進前。敎曰。試場如有用情之人。當隨現嚴治。步數及鉦鼓。分明以告之意。分付於監的官及騎蒭都廳。俾無摘奸時現發可也。予曰。六兩。午鼓前可畢射乎。國榮曰。可畢矣。予曰。臺下有以弓潛相與受者。査問以奏。國榮査問後奏曰。擧子有無弓而入來者。故潛相與受云矣。予曰。科場甚嚴。呼名入場之後。豈可私相與受乎。無弓者退去可也。國榮曰。六兩畢射後。當試柳葉箭。分立幾貫革乎。予曰。四貫革立之。而催促放射。予曰。細雨不妨於放射乎。民始曰。雨勢不至妨射云矣。予曰。宣傳二人潛往監的所。六矢用奸與否。限畢射察奸可也。予曰。帳殿咫尺之地。喧譁若是。禁喧郎廳不能飭近仗軍士乎。更定他郎廳。使之嚴飭可也。予曰。柳葉箭幾至畢射。騎蒭應射人。卽令預爲待令。予曰。分付五蒭監的官。五蒭盡射後。二中以上人。使之待令於臺下。予曰。觀武才時。每多雜亂。今番觀武才時。則不至亂雜乎。國榮曰。今番觀武才。則無亂雜之弊矣。予曰。應講擧子。以何服色應講乎。國榮曰。請使之隨所着入講。予曰。從便爲之。予曰。應講人爲幾何。民始曰。三十人矣。予曰。以射入格。當直赴者爲幾人。民始曰。合爲十人矣。予曰。以講入格者。可得幾人乎。民始曰。以單大文試講。則入格者必多矣。予曰。講試紙。宣傳官具純及任嵂書之。予曰。宣傳官輪回書之可也。擧子以此應講。予曰。具縉最善讀矣。予曰。汝旣純通。能復讀他章乎。縉更讀數板。予曰。才不偶矣。此人能解文字。似勝於其兄矣。國榮曰。純亦於向日入侍。以詩律面試。臣以二下書等矣。尙喆曰。渠之兄弟。皆爲國家可用之人。誠可嘉矣。講畢後。予曰。此榜何以第次。民始曰。以入格之次。當書之矣。予曰。以次書出。而書以某技入格可也。予曰。三營中禁營勸武。多入格者矣。尙喆曰。禁營勸武。皆是精抄。故武技勝於他營矣。命入格人具縉等十七人入侍。予詢姓名族派後。予曰。皆可用之人也。國榮曰。其中可用之人。使兵判擇用似好矣。予曰。今此入格人之中。曾有南行薦者。當爲宣傳官乎。命善曰。有薦者皆可爲矣。予曰。五衛將曺命楫。聞有八十五歲老父云。使之卽爲受由。與其弟下去榮親可也。國榮曰。入格人退出。則下隸輩例奪其衣服。分付禁戢似好矣。予曰。爭奪之際。恐有傷人之慮。兵曹堂上出去分付。各別嚴禁。如有一人奪衣之弊。則兵曹郎廳當重勘矣。予曰。古則雖文科。皆見奪其衣服云矣。命善曰。然矣。予曰。此事有駭所見。自 先朝禁之矣。國榮曰。今夜巡邏弛禁事。請分付。予曰。分付勿禁。命善曰。宣傳官林泰元。騎蒭時。濫騎內寺馬。內乘所爲。亦駭然。故敢達矣。予曰。不可無罪也。仍命兵曹堂上。決棍三度。予曰。當自內還宮。侍衛及軍兵。皆直爲退去。還內。
정조 2년 · 목
予曰。昨日觀武科。亦爲年少武士激勸之道。而及第亦多出矣。國榮曰。然矣。今則多得宣傳官材矣。予曰。各營勸武。非但人物之俊秀。才藝亦頗優。稍勝於一內禁衛矣。國榮曰。如非有他處善弓馬。則不敢入屬。故皆是優才矣。予曰。兵參旣定其後。今欲見之。率其子入侍事分付。
정조 2년 · 강
御開泰門。行方物看品。
정조 2년 · 목
予曰。各司郎廳。各領所掌方物。以次入來之意分付。予曰。濟用監提調使之入侍。予曰。方物之品皆何如。具允鈺曰。近來方物。自上申飭之。故品皆比前極好。恐不無反爲後弊之慮矣。承旨洪國榮曰。豈可自朝家不爲申飭。以致生梗於彼國耶。予曰。在我之道。盡誠爲之可矣。各司郎廳奉方物進前。予曰。紙品何如。國榮曰。色品比前好矣。予曰。色品皆同乎。允鈺曰。皆同矣。予曰。表裏色紬何如。國榮曰。皆極擇矣。予曰。尺數均乎。仍命尺量。皆準尺而有餘。允鈺曰。物種皆無未盡矣。予曰。歲幣不爲移準乎。允鈺曰。冬至使有移準。而別使則無移準之例矣。予曰。白面紙之先已看品者出給。而未及看品者。承旨抽栍看品可也。予曰。近日京司草記紙太厚。或不爲貢人之弊否。以擧條紙觀之。亦皆好矣。允鈺曰。然矣。予曰。親臨方物看品時。長興庫官員雖非該色。亦爲待令。今番則只一員入來何也。承旨徐有防問奏曰。一員受由在外。一員未肅拜云矣。予曰。何故不爲肅拜乎。國榮曰。病未肅拜云矣。予曰。使之待令可也。予曰。龍紋席亦好矣。予曰。兵曹參判率子入來與否知入。命長興庫官員奉肅拜單子入來。予曰。果似實病耶。國榮曰。觀其貌。似有實病矣。予曰。若有實病。則當此親臨方物看品之時。宜卽呈旬變通。豈可偃然在家。不卽待令乎。以此以彼。不可無處分矣。承旨徐有防曰。親臨方物看品時。長興庫官員預爲待令。而主簿申光儀。謂有身病。初不入來。極爲駭然。本院請推外無他罰。何以爲之乎。予曰。汰去。予曰。兵曹參判催促入侍。予曰。俄有率子入侍之敎。而卿子何不入來耶。李鎭衡曰。促敎之下。先爲入來矣。予曰。第陳之。鎭衡曰。日前登筵之時。上下酬酢之際。以賤臣家事。恩敎縷縷。故臣不得已有所陳懇者矣。成命之後。臣自騎省替直出去。則臣之寡從嫂。年過七耋。旣以一子。出繼於臣兄。又聞此報之後。廢却食飮。號哭不已曰。此子若復與人。則吾何以保生乎。方在奄奄垂盡之境。且兢淵性本偏狹。見其老母此狀。亦以爲以子之故。老母情景若此。如吾不肖。生亦何爲云。景色已極慘絕。而若使兢淵老母。終至難保之地。則爲兢淵者。亦不得爲人。而臣家則終隨而亡矣。伏望曲諒廹隘之狀。收還成命焉。予曰。是何言也。予以爲兢淵爲人。頗有可取者。今之此擧。可謂不識倫紀。極可駭然。人倫何等大事。而旣定之後。乃請反汗。古今旣有如此之事乎。國榮曰。其情境之廹隘。想必難言矣。鎭衡曰。果如都承旨之言矣。予曰。旣定人倫。則爲其子者。豈容更有他道。且於成命之下。渠尤焉敢若此。誠一大變怪也。然想其爲人。必有善處之道矣。其所不卽來見養父者。以其母之故也。仍顧史官曰。汝等以同僚之誼。似不可坐視。以筵中說話錄示。毋使兢淵終始執迷。自陷於人倫之罪可也。予曰。兵曹參判。使之省記入直可也。還內。
정조 2년 · 강
召見書狀南鶴聞于誠正閣。
정조 2년 · 목
予曰。何以往返乎。鶴聞曰。無事往返矣。予曰。日前領府事入侍時。未及詳問彼國事情矣。皇帝動駕威儀凡節果何如。鶴聞曰。動駕威儀。與我國略同。而至於行陣旗鼓。初無排立之事矣。予曰。聞見錄持來乎。鶴聞曰。置於政院矣。命持入。鶴聞曰。臣以使事有仰達矣。灣上延卜。蓋出一時權宜之擧。而襲謬已久。爲弊轉甚。臣於聞見別單中。略陳其必罷之意。而邊民買賣。初不有關於使事。則書狀官之獨留栅外。曠日遲待。非但有損於事面。實爲貽羞於朝廷。不可無變通之擧。至於譯學。彼中之事關機務者。則皆用淸語淸書。雖以今番事言之。禮部知委文字及皇帝酬酢言語。漢學諸譯。率皆不通。而只有一淸譯。專當幹事。大抵淸學疏鹵。誠甚可悶。亦當另飭該院。肄習激勵。俾有實效似好矣。予曰。後日次對稟處。
정조 2년 · 강
命罪人李思謹等。竝遠地散配。
정조 2년 · 목
敎曰。時囚罪人李思謹趙雲斗金慶浹等。罪犯非止凶獰。俱難免斗謢逆種之律。不但道啓如此。證援昭然。則訊問之下。終是發明。究厥心腸。不難知也。姑竝遠地散配。
정조 2년 · 강
金吾。以罪人李思謹等定配押送啓。
정조 2년 · 목
義禁府啓言。罪人李思謹昆陽郡。趙雲斗泗川縣。金慶浹鎭海縣定配。而押送于各其配所。
정조 2년 · 강
命劉漢翼父塚。依法典掘移。
정조 2년 · 목
漢城府啓言。觀此按覈御史書啓。則劉漢翼之矢死欲爭。情或可恕。李儒慶之據理必掘。法所不已。劉漢翼之父塚。依法典掘移之意。請分付該道臣。允之。
정조 2년 · 목
予曰。昨日適見錄啓。則時囚中多有落漏者。此必是曹吏弄奸之弊。而該曹堂郞。不爲察飭。肆然入啓。殊極可駭。國榮曰。各司報囚者甚多。而錄啓中或慮過多。有此抄拔之弊矣。予曰。査實後當處分矣。予曰。昨日李兢淵何不入侍乎。國榮曰。以其母病之重。言送於本院。不得待令矣。予曰。今日則兵參率來入侍事分付。
정조 2년 · 목
敎曰。屢爲煩稟。左副承旨推考。
정조 2년 · 목
予曰。兵曹參判入侍。予曰。今得佳子。實爲可幸。李鎭衡曰。非爲得子而喜而已。荷此恩眷。以無子爲有子。莫非洪恩。何以報答乎。予曰。卿之子入來乎。鎭衡曰。今方入來云矣。予曰。卿則先退。待卿子來。同爲入侍。予曰。刑曹郎廳典獄官員。已待令於閤外乎。有防曰。皆已待令矣。予曰。注書出去。問以每十日時囚都錄啓時。多落漏者。奏御文字。何爲欺隱乎。平問之下。直告事問之。回奏曰。刑曹則只憑典獄加囚放文書。去來於大臣。待其可放可仍。因爲修整入啓。故刑曹則初不知之云矣。予曰。典獄文書雖如是。刑曹豈有不知之理乎。欺隱之罪。在所難免。二十日刑曹堂郞及典獄官員當處分。捧現告以入。刑曹該色吏。典獄書員嚴囚事分付。
정조 2년 · 강
命前注書李兢淵付軍職入侍。
정조 2년 · 목
敎曰。昨日旣不入侍。前注書李兢淵。仍令該曹。口傳付軍職入侍。
정조 2년 · 강
召見兵參李鎭衡。司正李兢淵于誠正閣。
정조 2년 · 목
予謂兢淵曰。兵參自在春坊時。於予故人。而亦可謂善人矣。善人不可無嗣。且在同休戚之地。汝爲兵參之子。則尤當自別。汝亦於國家。可同休戚。甚可幸也。鎭衡曰。恩敎至此。益不勝感泣矣。予曰。有子如彼。今後則卿可無憂矣。
정조 2년 · 강
命刑曹參議李晉圭削職。郎廳柳煥德罷職。獄官李昌源汰去嚴勘。
정조 2년 · 목
敎曰。按書周官。司寇掌邦禁。掌禁之地。欺蔽爲事。則厥辜尤如何哉。在囚罪人之無論輕重罪而錄啓。卽愼庶獄之意也。近來人不畏法。䌤縫成習。每於錄啓之時。如其自各司囚禁者。率多掩不以聞。事之怪駭。莫有甚於此。昨夜適又意到。命卽閱囚。果又有是弊矣。已前之冒犯。雖屬令前。姑不追究。乃者申令之下。復不懲戢。此不嚴斷。後弊難防。二十日錄啓刑曹參議李晉圭削職。該色郎廳柳煥德。罪與堂上有間。罷職。獄官李昌源。爲掩本事。未放罪人。詐自書放。尤極無狀。爲先汰去。下義禁府嚴加勘處。曹署該下人。竝令該曹照律嚴處後草記。
정조 2년 · 강
命刑曹堂上。今日政擇差。
정조 2년 · 목
敎曰。刑曹無行公堂上。且有擧行事。參判參議之代。今日政另加擇差。待下批牌招。使之開坐擧行。
정조 2년 · 목
以徐浩修爲刑曹參判。
정조 2년 · 강
放定配罪人鄭右奉。
정조 2년 · 목
敎曰。欲爲下敎。到配狀啓適到矣。兎山縣定配罪人鄭右奉。所犯不過四件事外。編配之多。亦屬可悶。分揀放送。亦有同罪而到配者。罰亦施矣。一體放送事。分付該曹。
정조 2년 · 강
命載寧金女鳴鼓推問。
정조 2년 · 목
兵曹啓言。載寧居金召史。自敦化西挾門入來。鳴申聞鼓。請下該曹推問。允之。
정조 2년 · 목
予曰。上使之病。何如云耶。國榮曰。尙無減云矣。予曰。病勢如此。則何以作遠行乎。國榮曰。此與委頓之病有異。如有減勢。則將入去云矣。予曰。昨日以錄啓事。刑曹堂郞已爲處分。而其時該房承旨。亦難免不察之失。業欲同爲處分。而特以生疏之致。姑爲安徐矣。國榮曰。捧納之際。不爲詳審矣。
정조 2년 · 강
遞承旨鄭民始。以李鎭衡代之。前望也。
정조 2년 · 목
敎曰。左承旨鄭民始許遞。
정조 2년 · 강
罷承旨徐有防職。
정조 2년 · 목
敎曰。昨旣不以煩瀆爲懼。而今反忽於傳宣命令。已極可駭。況職在該房。昨日申飭之下。囚徒亦不照察。該房承旨徐有防罷職。
정조 2년 · 강
以洪秉纘爲承旨。尋遞秉纘。以李養鼎代之。
정조 2년 · 목
敎曰。新除授承旨李鎭衡洪秉纘。竝牌招察任。○以秉纘違召罷職傳旨。敎曰。許遞。行副司直李養鼎除授。
정조 2년 · 강
命 奎章閣直閣鄭志儉。仍任前職。
정조 2년 · 목
敎曰。推鞫當日爲之。又敎曰。一司亦有開坐之例。推鞫卽爲開坐事分付。○鞫廳啓言。在囚罪人安汝石李德秀安處京中。何罪人先爲推問乎。敎以。一竝推問。如不直招。安汝石施威。李德秀安處京限五度加刑。又不直招。限十五度加刑。○敎曰。推鞫姑罷。明日爲之。
정조 2년 · 강
命三司坐罷人員。一竝敍用。
정조 2년 · 강
以趙時俊爲同義禁。
정조 2년 · 목
政院。以推鞫時同義禁有闕代。令該曹口傳差出啓請。允之。
정조 2년 · 강
重推內局提調具允鈺。
정조 2년 · 목
敎曰。昨日申飭果何如。而以本司之事囚禁。猶或可也。稱以御藥所用。以長生殿牌捉囚。萬萬駭然。當該堂郞。捧現告以入。又敎曰。貢人輩有不善擧行之事。則自上司囚禁例也。而御藥乃內局所管。長生卽外衙門也。以進上之事。用他處之牌。其義何居。身爲重宰。不能操執如此。良可寒心。當該提調具允鈺。從重推考。其慫慂掌務官及該吏。秋曹嚴處。似是小事。關係則重。此後長生殿牌。梓宮一節外出用者。當重繩。以此亦爲分付。
정조 2년 · 강
命錄囚。一依古制定式。
정조 2년 · 목
敎曰。錄囚。始於唐而備於宋。皆五日一錄囚焉。我朝十日一錄啓。殊非古制。況十日之間。雖有枉被之囚。幽寬安得以自達於殿階之上乎。此後該曹五日一錄囚。一依古制爲之事定式。仍令載之受敎。
정조 2년 · 강
持平宋銓柳誼聯啓自引乞遞。賜批。
정조 2년 · 목
聯啓以爲。今於本府監察成鎭殷。擅自囚禁。至有承宣之請推。監察雖曰監臺。元無白文直囚之例。則今此鎭殷所爲。已是法外。而監察官。況是臺臣所管。則執法之地。有此怪擧。臣猥叨風憲之職。不能檢飭。何敢抗顏。一刻晏然於臺次乎。請命遞斥臣等之職。批以。雖有不善檢飭之失。不可以此輕遞言官。況可罪在彼。勿辭亦勿退待。
정조 2년 · 강
承旨吳載紹陳啓請監察成鎭殷推考。賜批。
정조 2년 · 목
陳啓以爲。監察除非事關 祭享及押班。則不得直囚例也。監察成鎭殷。以別有處置爲目。任自捉囚。有違法例。本院請推外無他罰。何以爲之。批以。已處分於臺啓矣。
정조 2년 · 목
予曰。推考房承旨。何至今不爲入來乎。鎭衡曰。推鞫晚時開坐。罪人供辭。姑未修整。故未及入來云矣。予謂信祜曰。汝父連爲在進於 實錄廳乎。記事官李信祜曰。或有留宿時矣。予曰。金鍾秀李在簡皆出外任。兪彥鎬常在松營。 實錄堂上不足。畢役杳無期。誠爲可悶矣。鎭衡曰。在京堂上。則近來連爲着實云矣。予曰。速速畢役則甚好。而若曠歲不成。則非但經費之可悶。莫重史記。易致汗漫。尤可悶矣。鎭衡曰。聞諸堂之言。則明年內。似當畢役云矣。
정조 2년 · 강
秋曹。以掌務官崔重珽照律啓。
정조 2년 · 목
刑曹啓言。慫慂掌務官及該吏嚴處事命下矣。掌務官崔重珽。書員太命福。依律各杖八十。
정조 2년 · 목
刑曹啓言。殺獄罪人李千奉李光點。僞造御寶罪人金奉鎭。竝請加刑。竝敎以。更加嚴刑。期於得情。
정조 2년 · 목
予曰。推鞫尙未收殺。連日開坐。亦甚支離。今日則可當收殺乎。國榮曰。干連諸囚尙多。今日內似難收殺矣。予曰。河恩君之病。何如云耶。國榮曰。今則病勢顯差云矣。予曰。戶判之出長生殿牌囚人。何其迃濶也。國榮曰。嚴敎之下。方惶悚矣。予曰。監察直囚之法。有關後弊。此等之弊。各別禁斷。然後朝綱可立。而都民亦可以息肩矣。國榮曰。另加禁斷似好矣。
정조 2년 · 강
河恩君垙。上疏請出疆之行。歷省先瓏。賜批歷省。
정조 2년 · 강
遞右參贊黃景源。以李重祜代之。口傳也。
정조 2년 · 강
命監膳提調。捧現告以入。
정조 2년 · 목
敎曰。全羅道十月朔物膳。有腐傷不敬者。當該監膳提調。捧現告以入。
정조 2년 · 강
召見三使臣于煕政堂。上使河恩君垙。副使尹坊。書狀鄭宇淳。
정조 2년 · 목
命使臣進前。予曰。何時當到燕京。垙曰。至月當得達矣。予曰。今番使事甚急。從速渡江可也。垙曰。表文。在我境雖屢爲査對。而猶有未可知者。入彼國之後。若或有字劃誤處。勢難啓聞請改。何以爲之乎。予曰。或有誤處。直改之可也。予曰。書狀旣以行臺蕫飭。一行盤纏外。雖一兩銀。勿使潛入可也。今番則自內別付。初不爲之。亦似無稱托之弊矣。宇淳曰。書狀之任。專在搜驗。敢不奉承。各別嚴禁乎。予曰。搜驗蕫飭。亦在灣尹之操縱。以今日筵敎。先爲行關於義州。潛啇各別申飭。俾無如前之弊可也。垙曰。設令有銀貨犯科者。初無卜物之可托。則似無他慮矣。予曰。使臣入侍罷後。卽爲拜表之意分付。予曰。卿之今春奉使時。有不善周旋者。今番凡事。各別審愼。以補旣往可也。垙曰。臣以無似。屢奉專對之命。惶懍極矣。予曰。卿等當寒遠役。善爲往返。
정조 2년 · 목
敎曰。罪人安汝石。姑爲仍囚。以待決末。罪人安處京。當初發捕。不過盤覈之意也。德泰應澤招中。雖亦不言處京之名。而其在獄體。不可輕易酌放。更加施威。如不直招。仍前劃紙。限五度加刑。罪人李德秀。應澤德泰之招。其所證援。不啻明白。凶謀陰計。旣無可疑之端。不必推問於德秀。而渠以德泰之養同生應澤之親族。一向抵賴。萬萬痛駭。不可急於收殺。遽然酌處。更加施威嚴問後。亦爲仍前劃紙。限五度加刑。取招以聞。又敎曰。罪人李德秀。雖是國來之子。與德泰有異。減死定配。罪人安處京。別無更問之端。還發配所。罪人安汝石。放送本鄕。○義禁府啓言。罪人李德秀。羅州牧黑山島減死定配。安處京靈巖郡楸子島。還發配所。押送于各其配所。
정조 2년 · 목
國榮曰。日勢甚短。而今日擧行節次。亦甚夥然。想必犯昏還宮矣。予曰。似然矣。國榮曰。明日犒饋儀註。昨已修正以入矣。已爲睿覽乎。予曰。見之。而其中有多少添刪者。故姑留置之矣。犒饋食物。已爲待令乎。國榮曰。各營方措備矣。
정조 2년 · 강
詣 南廟展拜。仍詣鷺梁律。行大閱。
정조 2년 · 목
具戎服。乘輿出仁和門。至仁政門外降輿。乘馬由敦化門。出崇禮門詣行殿入幕次。改具甲冑。予曰。當展拜 關王廟。只槍劍攔後軍隨駕。而先廂前路扎駐事分付。仍乘馬詣 關王廟大門外降馬。乘輿入 廟門。降輿就版位行禮。仍詣 廟內奉審訖。乘輿出 廟門降輿。乘馬至敎場轅門勞軍。予曰。鳴鑼邊旗幟不爲分立。過左營前騎不爲前導。廵營節次。已失次第。何營旗幟爲前導乎。宣傳奏曰。守禦營云矣。仍降馬陞座。予曰。廵營節次詳在於節目。而各營不知擧行。入轅門駐馬良久。不在前營之何在。廵營一節。不得如儀行之。該營大將及執事宣傳官之擧行。極爲駭然矣。中營大將曰。廵營雖失次第。而大駕旣歷諸壘過。此便同廵營矣。予曰。此則然矣。而該營之擧行。極爲駭然矣。予曰。馳馬先路者誰也。中營大將曰。守禦使洪樂性也。予曰。以儒將善御馬。猶勝於武將。頗不偶矣。大閱禮成。改具戎服。仍謂領議政金尙喆等曰。凡大閱。卽自 列聖朝應行之禮。故予亦謹遵故事行之。而武將之不知節制。軍卒之不閑坐作。便同兒戲。今日事。徒勞軍卒耳。尙喆等曰。臣等獲覩盛擧。不勝忭幸矣。予曰。日勢向晩。當還宮。守廳訓局爲先廂。次次前行事分付。仍顧視鷺梁越邊林木間高閣曰。此是何處乎。會聞故忠臣俎豆之所。在於鷺梁矣。此果是耶。承旨對曰。然矣。某處是六忠臣祠。某處是朴泰輔祠。而四大臣祠。亦隔在一崗矣。予曰。今適動駕於相望之地。隔岸指點。亦非偶然矣。還宮後當下敎。以表予曠感之懷矣。少頃乘馬進發入崇禮門。由敦化門至仁政門外降馬。乘輿入協陽門還內。
정조 2년 · 강
命明日。皆以戎服擧行。軍兵勿爲甲胄。
정조 2년 · 목
敎曰。儀注雖已磨鍊。近日軍兵勞苦可悶。明日皆以戎服擧行。軍兵勿爲甲冑事。分付各營門。
정조 2년 · 목
予曰。左副何爲違牌乎。國榮曰。與洪秉纘有私嫌。故不得行公云矣。予曰。刑判何不行公乎。國榮曰。本病實爲難强。萬無供職之望云矣。予曰。病勢旣如此。則詞訟劇務。似難强廹矣。予曰。 實錄簒修之役。不可暫緩。而近來堂上多有故。有故之人姑爲減下。更出他堂。申飭爲之好矣。國榮曰。此則摠載官當經稟擧行矣。
정조 2년 · 목
領議政金尙喆曰。 宗廟冬享。有親祭之命。而日氣猶寒。達宵將事。預切焦悶。 先王朝每當祁寒盛暑。亦多攝行之時矣。今番亦爲攝行似好。敢達矣。予曰。予之所以小展追慕者。惟在親享一事。則豈可無故攝行乎。日氣似不至甚寒。卿等勿慮也。尙喆曰。推鞫今已收殺。甚幸矣。安處京之來歷雖緊切。而觀渠爲人。極甚庸孱。別無深究者。雖白放無可慮。不如德泰妖惡矣。予曰。豈有如德泰之凶獰者乎。尙喆曰。國來養得二子。而皆可謂敢死之卒。德泰之不爲正法。未免失刑矣。予曰。德泰之不爲正法。於獄體爲得當。豈可以其父之未及正法。正法其子乎。予曰。近來我國。連有別使。銀貨之罄竭。甚可悶也。命善曰。銀貨之難繼。誠爲深憂。八包減之則似好矣。予曰。八包雖減。銀則無出之道矣。尙喆曰。每當使行。譯官入去。合爲二十餘員之多。而其中幹事者。不過爲數三人。此後則譯官元額及使行時入去之數。商量減省好矣。向來李在學及南鶴聞。皆請減數。誠有所見矣。予詢左右相。左議政徐命善曰。臣等所見。與領相同矣。予曰。判府事新經使事。所見何如。蔡濟恭曰。小臣之意。亦與大臣同矣。予曰。譯官人皆不願乎。尙喆曰。猶不至於不願矣。都承旨洪國榮曰。大臣減譯數之奏。誠好矣。予曰。減數則能無稱冤乎。尙喆曰。減下之人。待其有窠。次次付之似好矣。予曰。祿官幾人。尙喆曰。十二人。予曰。生徒幾人。尙喆曰。無定數矣。予曰。前銜幾人。尙喆曰。數三百人矣。予曰。以渠輩所業言之。醫譯孰勝。命善曰。古則醫勝於譯矣。予曰。淸學緊漢學耶。尙喆曰。通語之際。漢學爲主。彼人酬酢。皆以漢語爲之云。然則漢學爲緊矣。命善曰。聞彼人於酬酢要緊處。皆用淸學云。淸學亦不可不使之着實肆習矣。予曰。判府事之意以爲何如。濟恭曰。漢學自前爲主。而彼國之所尙皆淸語。彼國朝臣。不爲淸語。則不得入仕云矣。國榮曰。禮部呈咨文時。皆用淸語云矣。予曰。卽今漢學居多。漢學皆爲首譯而然矣。譯官之數減漢學。而加淸學則似好矣。尙喆曰。以蒙學言之。年前等第考講時。蒙語全不充數矣。今年則爲三額矣。予曰。前日勅使嵩貴。蒙人耶。國榮曰。彼國之法。非蒙人則不得爲勅使。漢人不爲出送云矣。予曰。彼國事情之探來者。莫如判府事。以此觀之。使臣不可不擇差矣。予曰。刑判何爲而不爲行公乎。今日次對。亦不入參。極爲非矣。非高蹈之士。豈可長使違牌乎。尙喆曰。行公與否。判義禁必知之矣。左參贊洪樂性曰。渠之病勢。尙未快愈。今日則似當承牌矣。予曰。承牌與否。注書知入。予命普行進前曰。 實錄纂修之役。今至何境。而能無間斷之時乎。着實爲之。從速訖役之意。昨已敎及於卿子。卿其聞之否。副司直李普行曰。或値有故。果爲間斷之時矣。予曰。何故也。普行曰。向來郎廳不備。故多有撤工之時矣。今則備員。當着實爲之矣。命善曰。判府事於 實錄堂上之任。每撕捱矣。予曰。何故撕捱。命善曰。以向來翰林陳疏事引嫌也。尙喆曰。其後已因筵飭而行公矣。予曰。今不必撕捱。此後則連爲仕進也。濟恭曰。此係處義。不敢仰對矣。予曰。謂以不孝不悌。出牌捉來。初不囚禁。而仍爲直放。是豈事理乎。所謂風聞。實是爲臺臣者羞恥事也。予曰。近聞內乘。番次苟艱云。司僕正何不入直乎。古則司僕正稱以一內乘。輪回入直。此後申飭。依古例使之入直可也。命善曰。司僕正雖是堂下。不欲居內乘之下。故仍廢入直之例矣。予曰。內乘雖是武弁。旣是堂上官。則似當居堂下之右。此後則定式以資級。輪回入直可也。予曰。城隍發告祭祭官事。誠駭然矣。差出之後。輒復換差。自前每有改付標之弊。兩日經夜。有何所難。而必欲規避乎。命刑曹堂上進前。予曰。金海民人事。極爲駭痛矣。予於宮家與民爭訟之事。每以損上益下爲主。抑宮家而扶小民。故民習反至於此。乃敢爲非理之訟。此必是締結刑曹下隸而然矣。副司直鄭光漢曰。自上每於宮家之事。必加載抑。故奸民輩敢生僥倖之計矣。予曰。金海吏。刑曹下隸處。詳査其委折。加刑取招後草記也。刑曹參判徐浩修曰。推鞫旣罷。物故罪人應澤支屬。何以處之乎。予曰。爲奴可也。命善曰。罪人月惠。自刑曹囚禁。已爲經年。合有處之之道矣。予曰。何以處之則好耶。浩修曰。加刑後定配絕島。則無妨矣。予曰。直爲發配可也。此是指路興文之內人也。所犯則甚重矣。命善曰。論其所犯。不可傅之生道矣。刑曹參議柳戇曰。雖加刑定配於絕島。必有爭執之論矣。予曰。從當處分。姑置之可也。予曰。刑曹堂上先退去開坐。予曰。湖西曉諭書。旣有道臣。不必送御史誥諭矣。國榮曰。玆遣御史四字。以兹令道臣改書。下送該道監營似好矣。予曰。改書可也。予曰。臺臣進前。司諫沈命德曰。莫重傳啓之際。誤讀罪人之名字。做錯於斯著矣。臣何敢晏然於臺次乎。請命遞斥臣職。批以。勿辭亦勿退待。命德曰。臣等連爲合啓。而兪音尙靳。王章莫伸。伏望亟從三司之請。批以。已諭前後臺啓。靳允豈無意哉。予曰。刑判如已承牌。使之入侍。予曰。卿之病勢。今已快愈否。洪樂命曰。賤疾尙未差矣。予曰。以今所見。足可供仕矣。右議政鄭弘淳曰。臣父母墳在於安城地。而久闕省掃。敢請恩由矣。予曰。依所請往省焉。兵曹判書李徽之曰。今番勸武科入格人中。宣薦者當依例取才乎。予曰。當以南行取才乎。知中樞具善復曰。南行薦已試者。不必取才矣。予曰。雖未唱榜。不可謂閑良。何以則好耶。弘淳曰。旣入格。則非南行矣。予曰。更考前例後爲之。予曰。開城留守連爲仕進於 實錄廳耶。兪彥鎬曰。上來後連爲仕進矣。
정조 2년 · 강
許施關北災實分等代捧及京畿災結加劃之請。
정조 2년 · 목
領議政金尙喆啓言。此咸鏡監司趙㻐災實分等狀啓也。安邊等十一邑。置之尤甚。德源等十邑。置之之次。吉州等二邑。置之稍實。而仍以爲。尤甚邑新還。限折半。之次邑及稍實邑之尤甚社。限三分一代捧。待明秋還作本色。明川以南進俸吏。姑許停止。京外流配。限明秋勿定配所。推奴徵債。限明秋禁斷事。請令廟堂稟旨分付矣。依此施行。新還中尤甚邑折半代捧。之次邑及稍實邑尤甚社。三分一代捧。亦爲許施。明川以南進俸吏之停止。推奴徵債之限明秋禁斷。亦依此請擧行。京外流配。不可通一道防塞。只以設賑邑勿定事。請分付。從之。又啓言。此京畿監司鄭尙淳狀啓也。備陳該曹給災九百結不足之狀。仍請一千八百三十六結加劃事。請令廟堂稟旨分付矣。今此所請。不甚過多。依所請許施之意。請分付該曹。從之。
정조 2년 · 강
命灣上延卜變改。置之。
정조 2년 · 목
領議政金尙喆啓言。回還書狀南鶴聞。以灣上延卜爲弊仰達。有次對稟處之命矣。延卜一事。專爲邊民。而當初比包時。旣有節目啓下。行之已過數十餘年。則今何可以書狀之難於留栅。輕議變改乎。請今姑置之。予曰。卿等之意何如。左議政徐命善曰。後市之難撤。不但爲邊民之失利而已。此則決不可遽議變通矣。右議政鄭弘淳曰。邊民檢察。事面旣大。後市存罷。不但係關於我國。似難遽其變通矣。從之。
정조 2년 · 강
命漢學淸學弛張變通。該院草記稟處。
정조 2년 · 목
領議政金尙喆啓言。書狀官。以淸學另飭該院。肄習激勵事爲請矣。譯院四學中。漢學爲業最久。數亦最多。而以時措之義。淸學勸奬。何可忽也。若其弛張變通之道。分付該院。請草記稟處。從之。
정조 2년 · 강
減下 實錄堂上金鍾秀李在簡李秉模。差下蔡濟恭洪命純金華鎭。
정조 2년 · 목
左議政徐命善啓請也。
정조 2년 · 강
飭耽羅島民出居陸地。八路人入居島中之弊。
정조 2년 · 목
領議政金尙喆啓言。耽羅一島。與他島有異。島中之人。不得出居陸地。陸地之人。不得入居島中。俱是禁法。而雖以傳聞言之。八路人之入居島中者。其數甚多。則元居島民之出居陸地。推此亦可知矣。此專由於前後守土之官。多不能擧行邦禁之致。而至於京外無賴之輩。假托商賈之名。出沒無常。種種驚該之消息。至入於廟堂之聽。卽請行査。以法重繩。而雖以目下騷櫌之慮。姑俟前頭按廉之行。有可以察飭者。則本州牧使。何敢一向泛視。自抵重罪乎。苟有變通者。而牧使不能自斷。則論理狀聞之意。請爲先分付。予曰。所奏甚好。另加嚴飭。此後如或不遵法。或如有所現發。則該牧使難免重繩。該道監司亦難免嚴勘。以此亦爲嚴飭。
정조 2년 · 강
命三法司出禁與風聞。一依古規申禁。
정조 2년 · 목
領議政金尙喆啓言。三法司出禁之規。一朔毋過六次。卽法典也。在家與昏夜不得出禁。亦法典也。近來三司。不遵法意。原牌之不足。多用紙牌。若不申明舊制。一向因循。則都民無以支保。此後出禁與風聞之必令一依古規。無或復踵前套。若有冒犯者。該法官隨現重勘之意。爲先出擧條嚴飭。請不得違越。敎以。在前法官。種種此等違法之事。雖極怪駭。旣往姑勿論。如是申禁。意在修明。嗣後復有違法之官。不可以法官言之。當重勘。以此預各知悉。
정조 2년 · 강
命三司出禁名色及收贖杖配。枚報政府施行。
정조 2년 · 목
右議政鄭弘淳啓言。三司出禁。比閒漫決等。尤有關係。此後凡係出禁名色之爲幾處及收贖杖配與否。一一開錄。每於朔末。枚報政府事。請定式施行。從之。
정조 2년 · 강
還差備局堂上洪樂純。湖南句管洪樂性。京畿句管李重祜。差下關西句管洪樂純。海西句管徐浩修。關東句管李普行。
정조 2년 · 강
命推奴徵債。京兆秋曹一體防禁。
정조 2년 · 목
漢城判尹蔡濟恭啓言。徵債一端。各道旣下禁令。京兆亦請限明秋防塞。領議政金尙喆啓言。不獨京兆。推奴徵債。秋曹一禮防禁之意。請分付。竝從之。
정조 2년 · 강
命宣薦禁軍取才。勿拘夏冬設行。
정조 2년 · 목
敎曰。夏冬二等外。元無不得取才之例。此後宣薦禁軍取才。勿拘夏冬兩等。隨時續續設行。俾無留滯之弊。
정조 2년 · 강
遞承旨吳載紹。以尹冕東代之。前望也。
정조 2년 · 강
以金魯鎭洪益弼李萬恢爲副摠管。
정조 2년 · 목
敎曰。在外未肅拜摠管竝改差。今番冬享。宗親昭穆班不可不備。摠管未差之代。以外朝口傳差出事分付。
정조 2년 · 강
命今日誓戒。勿論實職軍銜進參。
정조 2년 · 목
敎曰。今日誓戒進參。然後 大享可以進參。勿論實職軍銜。有實故實病外。皆令進參事申飭。又敎曰。鹵簿儀仗排立軍兵侍衛節次旣多。二更五點留門差晚。以二更一點留門。
정조 2년 · 강
命義州府尹具㢞推考。李處允充軍分揀。
정조 2년 · 목
兵曹判書李徽之啓言。義州騎撥之久勤。準次後報來。則邊將收用。自是定式。去都政陪持久勤李處允。差下於於灘權管矣。謂以職卑。稱冤不赴。且考草科。則亦未準次。於灘權管李處允。依法典卽其地充軍。而準次後。以報久勤之意嚴飭該府。請亦自本曹。考準草料施行。從之。敎以。灣尹推考。權管李處允。則事雖可駭。旣已削任。且與厭避。煞有間焉。充軍則分揀。
정조 2년 · 강
差下漢學兼敎授沈念祖鄭志儉。
정조 2년 · 강
遞刑曹判書洪樂命。
정조 2년 · 목
敎曰。刑曹判書洪樂命。今日入侍。知其有實恙。今姑許遞。
정조 2년 · 강
命僧尼。令刑曹摘發決杖。
정조 2년 · 목
敎曰。俄聞兵判所奏。已謂莫曉。適又因內司文書。始令査實。果有是事矣。僧尼之不得接足於城內。曾有申飭。則渠以幺麼緇徒。焉敢以內需司年貢之物假托。進上物種乎。兵判之許入。猶非異事。該寺僧徒。令刑曹摘發決杖。此後另加申飭。
정조 2년 · 목
敎曰。禮有之。凡享于 廟祭于 社稷。先期戒且誓之。示象以易行之道。蓋不如是。反致違令也。目凡有七。雖以不飮酒一條言之。考之往史。稽諸國朝典禮。皆以不縱酒載焉。蓋飮而不縱。可勉而能。直令不飮。則嗜飮考能無違乎。故前此躬享之時。以酒必不縱。誡誥臣隣。令莅誓位。始聽誓文。與予所敎。有不同者。猶未自信。取考禮文。果若予曾所知之者。殆或中間循訛。有此誤傳而錯書與。自政院就誓令文中不飮酒句。從禮文。亦如予受敎釐正。仍令頒示諸司。
정조 2년 · 강
推兵曹參知宋煥喆。
정조 2년 · 목
敎曰。兵曹正郞朴祐源。向以堂郞相避。雖在當遞之科。而元無入啓出代之事。且有日前監軍望單飭敎。則今日諸執事付軍職口傳。混同書入。兵曹入直堂上推考。元單子付標。
정조 2년 · 강
命誓戒時。攔後軍量宜排立。
정조 2년 · 목
敎曰。勞軍可悶。而禮儀亦不可草率矣。誓戒時。槍劍軍以三十名排立。攔後軍量宜排立。
정조 2년 · 강
獻納金東淵。正言安廷玹陳啓。避嫌乞遞。賜批。
정조 2년 · 목
東淵等避嫌略曰。今於賓對。一司未備。雖不得合啓。而合辭所懷。旣與右僚停當。故相隨登筵矣。聖敎之下。臣等未請。臺體之失。於是著矣。宜卽引避於前席。而徑先退出。以此以彼。何敢晏然於臺次乎。請命遞斥臣等之職。批以。勿辭亦勿退待。
정조 2년 · 목
以具善復爲刑曹判書。金思穆爲大司諫。南鶴聞爲校理。鄭志儉爲修撰。徐有隣爲兵曹參判。姜世晃爲左尹。
정조 2년 · 강
秋曹。以書吏任希祚等定配押送啓。
정조 2년 · 목
刑曹啓言。依傳敎。本曹書吏任希祚林枝茂。典獄暑書員李聖彬等。依律各決杖一百後。任希祚伊川府。李聖彬蔚珍縣。林枝茂長連縣。竝徒三年定配。卽爲押送。
정조 2년 · 강
遣承旨。詣東南 關王廟。奉審摘奸。
정조 2년 · 목
予曰。閱武之事。卽 列朝應行之例。其在繼述之道。不得不行之。而今年年事告歉。多聚軍兵。糜費甚夥然。其在軫恤之道。頗涉張大。國榮曰。非但應行之例。慰悅三軍。有足以鎭安軍情。雖有糜費。此是細節矣。予曰。昨日諸大將之擧行。極爲駭然。若非中營大將之指揮號令。則軍容實不成貌樣矣。國榮曰。磨旗點鼓之際。未及諦視。故或不無做錯之事矣。予曰。今日犒饋時。各別約束。無如昨日之顚錯事。預爲知委於各營也。
정조 2년 · 강
詣洗馬臺行犒饋。
정조 2년 · 목
具戎服乘輿。出協陽門降輿。乘馬由敦化門。出崇禮門至洗馬臺。降馬陞座。兵曹判書中營大將以下。行參見禮訖。予曰。昨日入侍宗宰皆令入侍。仍命各營軍兵之犒饋。各一床持入。宣傳官承命捧入。予親覽訖。還給各其營。領議政金尙喆等曰。各營之犒饋。甚爲豐備。軍兵可以盡飽矣。予曰。擧床後。內吹細樂。則分立壇上。其餘各運門細樂。則各營大將各率一部。下往各陣。勞問其均饋與否後。更爲申飭以來。少頃。各營細樂一時振作。各營大將各進一床於御前後。自宗宰將臣侍衛承史。下至軍兵。各賜一床。器惟五器。自御床至軍兵。少無差等矣。犒饋禮成。予曰。昨日守摠兩營。則不勞一師而還。其令兩營列陣。暗令禁軍衝突之。中營大將承命號令。勝負不分。予曰。軍兵恐或有傷。其令鳴金止之。禁運終不回陣。予曰。禁軍別將。想必以將在軍。君命有所不受之意。不爲退陣矣。中營大將奏曰。禁軍別將金相玉以爲。寧被不受命之罪。不敢半塗而退去云矣。予曰。果如予所料。而金相玉可謂有將才矣。少頃。禁軍擒守禦中軍。縛致麾下。守禦營仍潰散。禁軍又前薄摠戎營。摠戎營望風而潰。擒獲頗多。仍獻俘於壇下。予甚嘉之。面給金相玉熟馬一匹。仍命守禦中軍摠戎中軍拿入。予曰。爾等身爲中軍。不能守陣。將焉用哉。守禦兼中軍李熤。摠戎中軍鄭與曾。不能仰對。予曰。今日卽上下歡樂之日。特爲參酌。姑先拿出。而被獲人。皆送中營。査功罪也。仍謂樂性及摠戎使金孝大曰。鄕軍之一日留滯。甚爲可悶。皆令卽日還鄕。命承旨鄭民始。書御製詩曰。洗馬臺名古。秋雲警蹕淸。 列朝行大閱。今日亦勞兵。起舞三軍喜。爭瞻萬姓情。諸卿知此意。陰雨威昇平。書訖。示尙喆等。尙喆等曰。雲漢之章。實爲欽仰。而陰雨之戒。亦出於安不忘危之意。尤不勝欽仰矣。予曰。今日諸臣。皆爲賡進也。仍乘駕轎。至崇禮門外。予曰。適見有民家失火。西部官員卽速發牌。各別救滅之意分付。入崇禮門。由敦化門。至協陽門外。降轎乘輿。還內。
정조 2년 · 강
兩 廟守直官命調用。員役軍士木布題給。
정조 2년 · 목
敎曰。兩 廟守直官。相當窠調用。員役木布從厚題給。軍士木各一疋題給事分付。
정조 2년 · 강
兩司避嫌乞遞。賜批。大司諫蔡弘履。掌令尹弼東。持平李延伋李夔。正言林道浩。
정조 2년 · 목
避嫌略曰。親臨大閱。卽稀有之盛擧也。臣等與諸侍從。相率觀光於陣門外。忽然近仗軍士。以禁喧郞意。來傳聖敎曰。觀光人無論侍從。一倂逐去。指名現告。與諸侍從惶急書呈。而追後往復喉院。則元無此傳敎下者。然則禁喧郞擧措。何其妄率之至此。臣等見輕於一禁郞。至入於託傳敎捧現告之中。以何顏面晏然於臺次乎。請命遞斥臣等之職。批以。該郞明當査處。勿辭退待。
정조 2년 · 목
予曰。志恒終不徑斃。不得正法。尤極痛駭。國榮曰。渠以凶頑之故。終不承款。至於徑斃之境。不勝駭憤矣。予曰。卽見諸臺避嫌。則禁喧郞事。誠極駭然。初無捧現告之傳敎。而豈敢托以傳敎。作此駭擧乎。國榮曰。申飭連下。觀光人四圍。故似欲憑公揮逐。而敢托以傳敎。至捧現告。可謂大段駭擧矣。予曰。以昨日交戰時事見之。則守摠兩營之卒。可謂無用。守禦軍之多數被捉。已無可論。而摠戎軍初未接戰。徑自潰走。誠萬萬駭然矣。國榮曰。如此之軍。雖十萬。用於何處乎。予曰。査功罪盡爲之乎。國榮曰。幾盡爲之。而有功者。不可無賞矣。予曰。然矣。令各其營施常好矣。
정조 2년 · 강
知義禁李性源疏辭新資。賜例批。
정조 2년 · 강
副應敎沈念祖。修撰鄭志儉聯箚。請大司諫蔡弘履等遞差。禁喧郞削板。賜批。
정조 2년 · 목
念祖等聯箚略曰。大司諫蔡弘履。掌令尹弼秉。持平李延伋李夔。正言林道浩。連値動駕。今始來避。所失尤大。引嫌而退。妄托傳敎。雖屬彼失。誤呈現告。亦損臺體。不可仍置。請大司諫蔡弘履。掌令尹弼秉。持平李延伋李夔。正言林道浩。竝命遞差。仍伏念禁喧申嚴。何患不能。而妄稱傳旨。侍從諸臣。勒捧現告。極爲駭悖。請禁喧騎郞。施以削板之典。批以。處置事依施。禁喧郞廳事。削板則過矣。罷職宜矣。
정조 2년 · 목
予曰。卿今作覲行。何間當上來乎。鍾秀曰。及誔日陳賀上來矣。予曰。實錄今爲幾許乎。鍾秀曰。未能着實爲之矣。予曰。卿須董勵。以爲從近告成之地好矣。
정조 2년 · 강
命大閱時兵判李徽之等施賞。
정조 2년 · 목
敎曰。大閱時。行兵曹判書李徽之。中營兼宿衛軍大將洪國榮。前廂守禦使洪樂性。左廂禁衛大將。以中營宿衛大將進參領軍中軍具明謙。中衛訓鍊都監大將具善復。右廂御營大將李國賢。後廂摠戎使金孝大。禁軍別將金相玉。皆遵古例熟馬一匹面給。命除謝恩。各營中軍黃宷李邦一李明運鄭與曾等。各賜弓箭一部。
정조 2년 · 강
命大閱後。觀武才。兵判稟旨擧行。
정조 2년 · 목
敎曰。大閱後觀武才。卽是應行之事。明日兵判稟旨擧行。
정조 2년 · 목
予曰。觀武才當擧行。念前爲之則好矣。國榮曰。兵判將稟旨擧行矣。予曰。今年年事。已爲失稔。八路同然。朝廷濟恤之策。各別講究。然後使許多蒼生。庶免塡連之患。今日賓對。將面諭大臣。而廟堂之臣。逐日來會於本司。以議賙救之策好矣。國榮曰。目今穀簿歲縮。且賑穀旣盡於累歲之凶。大臣亦以此爲憂矣。予曰。嶺南則尤甚於諸道。荐飢之民。尤難懷保。舊還先爲停捧。然後可紓目前之急。故今日將下敎矣。國榮曰。其在懷保之道。預爲下敎好矣。予曰。大臣備局引見。前慶尙監司同爲入侍。
정조 2년 · 강
行次對于熙政堂。召見前慶尙監司李性源。
정조 2년 · 목
予曰。自 列朝。大閱後設行觀武才。便是應行之例。今番若不爲之。則實有抑欝之嘆。欲從近爲之矣。領議政金尙喆等曰。從近設行似好矣。予曰。己卯年觀武才時。賞格爲七百餘同。甲辰年不過一百餘同。今番從甲辰例爲之似好矣。尙喆等曰。七百餘同太過矣。
정조 2년 · 강
命湖西已査陳。待畢査狀聞稟處。
정조 2년 · 목
領議政金尙喆啓言。洪忠前監司徐有隣狀啓以爲。道內田畓之陳廢。細加爬櫛。新還起亦 搜括。則公山等三十八邑新還起舊初不陳田。合爲五千餘結。而其中最尤甚處二千七百五十八結二十九負零。依例懸頉降續。隨起隨稅。其餘未䝉頉二千八百八十六結三十七負零。一竝還實。付之元摠。而毋論已査陳未査陳。待年豐次第改量事。一體令廟堂稟處爲請矣。未及査陳者。殆爲其半。更令新道臣。繼而行之。待其畢陳後狀聞。請一體稟處。予詢左右相。左議政徐命善曰。更令道臣畢査。其未盡査者。一體稟處似好矣。右議政鄭弘淳曰。已査者。更加審察。同爲磨勘於畢査後似好矣。從之。
정조 2년 · 강
命惠廳所管常賑穀換作千石以上。待道臣狀聞後稟處。
정조 2년 · 목
領議政金尙喆啓言。惠廳所管各道常賑穀。還作千石以上。不敢擅自許施者。雖有該廳新節目。此後換作之請。若過千石。論以國體。宜待道臣之狀聞後稟處。以此定式施行之意。請分付。從之。
정조 2년 · 강
命義州書齋之弊。守土官矯正察飭。
정조 2년 · 목
領議政金尙喆啓言。頃日筵中。洪忠監司李命植。以義州書齋之爲弊。依前申禁事仰達。有後日次對稟處之命矣。邊上自是尙武之地。而書齋之不有朝禁。若是爲弊。誠極駭然。此專在守土之官矯正察飭。請俾無一向淆雜之弊。敎以。申飭俾有實效。
정조 2년 · 강
命公州降號後。道臣兼牧降府使。
정조 2년 · 목
領議政金尙喆啓言。今番公州降號後。以道臣兼牧存罷事。有詳考稟處之敎。而追聞本營故事。則昔當本州降號之時。道臣兼牧降爲府使。判官則依舊仍置。故例如是明白。則今亦依此例施行。恐似得宜。敢稟矣。從之。又啓言。其時該曹難免不審之責。請當該堂上從重推考。從之。
정조 2년 · 강
命海西軍布純錢之請。待狀請後稟處。
정조 2년 · 목
領議政金尙喆啓言。向見黃海監司徐有寧報備局者。則備陳綿農失稔之狀。仍請道內各樣身布。依例以純錢代納之意。捧甘施行爲辭矣。海西軍布代錢之請。每有論報於備局。而此是謬例。請待其狀請後稟處。從之。
정조 2년 · 강
命統制使李敬懋。北兵使具以謙。明日辭朝。
정조 2년 · 목
領議政金尙喆啓言。純制使李敬懋。北兵使具以謙。使之一兩日內請辭朝。敎以。皆令明日辭朝。又啓言。平安兵使亦令待下批。請催促下送。從之。
정조 2년 · 강
命前掌令申熤削職傳敎中八字抹去。
정조 2년 · 목
敎曰。前掌令申熤削職傳敎中。不愜寡人不尊君父八字抹去。
정조 2년 · 강
命前掌令申熤收敍。從當爲之。
정조 2년 · 목
領議政金尙喆啓言。申熤處分傳敎中八字抺去之敎。臣誠欽歎。旣是言事。宜在寬恕。合有收敍之典。敢達矣。敎以。申熤事果怪矣。置之可也。敎曰。卿等之言果是矣。而至於收敍。從當爲之矣。
정조 2년 · 강
重推備堂李普行柳戅。
정조 2년 · 목
領議政金尙喆啓言。前後陳弊之疏。有令廟堂稟處之敎。其所覆奏。分排於備堂李普行及柳戆。而爲日已久。尙不擧行。幷從重推考。請使之卽速回啓。從之。
정조 2년 · 강
命槐院公事。判尹蔡濟恭句管。
정조 2년 · 목
領議政金尙喆啓言。文衡旣已遞職矣。槐院公事。請令判尹蔡濟恭。依前句管。從之。
정조 2년 · 강
還差備堂。李重祐權噵徐浩修。差下有司堂上洪樂性。
정조 2년 · 강
命浦項倉移設變通。待年豐更爲狀聞。
정조 2년 · 목
領議政金尙喆啓言。頃以浦項倉移設便否及還穀糶糴之弊。令道臣詳察狀聞事分付矣。卽見慶尙前監司李性源狀本。則以爲。本倉基址。屬邑道里不均。今若移建倉舍於興海。則屬邑中。興海淸河迎日甚便近。長鬐一邑稍遠。依慶州兊倉例。別設海倉。使之糶糴。則實爲兩便之道矣。別將秩卑。以地方官興海郡守定爲都差員。使之句管。恐合事宜。而當此災年。猝難經紀。待年豐移設事。請令廟堂稟處矣。此非數年內緊急變通之事。待年豐擧行時。具由更爲狀聞之意請分付。從之。
정조 2년 · 강
命幸行時。城門開鑰。有信箭標信符驗後許開。定式。
정조 2년 · 목
領議政金尙喆啓言。今番 陵幸時。宣傳官以信箭請開城門。而旣無標信。初雖相持。昨春 陵幸時。已有以信箭開門之例。給不得不許開。而此後雖或無標信。以信箭開開一款。似不可不一番定式。敢達矣。禁衛大將洪國榮曰。城門開鑰。雖有標信。不得許開。有宣傳標信及符驗。然後始許開。至以 陵幸時言之。有標信及信箭。而請出 慈殿符驗。合而無疑。則始許開。似不疏虞。而近來或有單標信單信箭開門之例。事之疏忽。莫此爲甚。此後則信箭及標信俱到。然後請出 慈殿符驗。而許開之意。請更爲定式。從之。
정조 2년 · 강
命嶺南左列優等武士。塡差三營哨官窠。作邊將之堦。
정조 2년 · 목
前慶尙監司李性源啓言。臣以本道別武士都試事。有仰達矣。出身則屬左列。閑良則屬右列。每年都會試取。左列優等則邊將除授。右列優等則直赴殿試。自是定式。而近來因該曹之久不收拾。左列武士輩。漸生厭避謀頉之計。甚至有無識悖倫之擧。究其本則實由於無所激勸而然。此後左列優等。請依定式施行。予詢兵判將臣。兵判李徽之曰。邊將窠窄。外邑都試人承傳。無由暇及矣。禁將洪國榮曰。兵曹窠窄。雖京軍門久勤。亦無以區處。則至於遠外武士之未暇酬應。勢也。而臣意則三營哨官。窠額旣多。又是落點之職。嶺南之左列優等武士。卽爲塡差。一以爲邊將之堦。一以爲激勸之道。似好矣。予曰。所奏甚好。依此爲之。則庶無不沾一官之歎。邊將久勤。當自此窠。作爲堦梯。可謂兩便。定式施行。
정조 2년 · 강
命嶺南一道。今年當捧舊還停捧。諸道尤甚之次邑。舊還停退。
정조 2년 · 목
敎曰。今年穡事。始有豐登之望。自七月以後。風雨霜災。忽判歉歲。以諸道狀聞觀之。去益罔涯。又況嶺南。昨歲告歉之餘。今年又尤甚於諸道云。念彼南民。何以懷保。玉食靡甘。猶是歇後語也。自朝家預先講究。然後可以接濟。嶺南則通一道。今年當捧舊還。先令停捧。俾紓目前之急。其餘諸道。宜皆一視。尤甚之次邑舊還。亦令停退事。自備局措辭行會。期有實效。來頭賙救之方。待諸道道臣狀聞。當有所處分矣。
정조 2년 · 강
罷黜務安縣監李謙彬。
정조 2년 · 목
吏曹。以謙彬身病呈狀乞遞。啓請罷黜也。
정조 2년 · 강
有政。吏曹參議李秉模。
정조 2년 · 목
以徐有隣爲大司憲。洪秉纘爲大司諫。高益擎爲掌令。尹行元鄭淵淳爲持平。嚴思獻安廷玹爲正言。洪明浩爲副校理。金永綬爲濟州牧使。柳翼星爲龍仁縣令。洪永泳爲務安縣監。
정조 2년 · 강
命訓將具善復之罪勿問。多般捕虎。
정조 2년 · 목
敎曰。昨年移御後。以虎跡之多。大臣筵奏。令三營旣出逐虎軍。則今聞政院問啓。訓鍊都監御營廳。只以二名。塞責定送云。設令遇虎。各分自內之後。二人其果相當乎。此等之事。其於師律。猶屬餘事。漫漶彌縫。若是之甚。況大於此者。尙何望乎。問其時大將於政院。一則具善復。二則具善復也。今日後苑捉虎之後。尤可捕逐。具善復之稽忽之罪。今姑勿問。其令卽爲來待北營。多般逐捕。而潛越之虎跡。奚但一虎。必也永除害根。然後可以弛慮。以此分付。
정조 2년 · 목
敎曰。今日推鞫爲之。又敎曰。推鞫姑罷。待下敎爲之。
정조 2년 · 강
命觀武才初試。今初九日定行。
정조 2년 · 목
兵曹推擇啓稟也。
정조 2년 · 강
司諫朴天衡陳疏乞遞討逆。仍請收過中之敎。賜批。